
TRACI DOUGLASS

Hennes nye interesse

Oversatt av Mona Berge


Kjære leser!

Etter det vanskelige året 2020, ville jeg bare reise vekk til et tropisk paradis og fortape meg i en historie med håp om en lykkelig slutt. Slik ble denne boken til.

Den handler om en sykepleier i førtiårene, Sara Parker, med en sønn som er ute av redet. Sarah har jobbet som sykepleier på en barneintensivavdeling i over tjue år, men nå som sønnen har flyttet ut, har hun bestemt seg for å ta fri fra sykehuset. Hun ønsker forandringer i livet sitt, og reiser til Costa Rica for å jobbe som frivillig ved et feltsykehus. Sarah er slett ikke på jakt etter romantikk, men straks hun møter doktor Gabriel Novak, slår det gnister mellom dem!

Gabe er en lege i femtiårene som også står ved et vendepunkt i livet. Han har mistet sønnen og kona i krigen i Kroatia og har viet livet sitt til å hjelpe mennesker i nød. Det er det eneste han bryr seg om. Men da Sara dukker opp, blir han tvunget til å forholde seg til følelsene hun vekker i ham – følelser han aldri hadde trodd han ville få oppleve igjen.Kan disse to komme ut av skallet og slippe kjærligheten inn? Det må du lese boken for å få vite!

Traci

«Velkommen til Los Cabreras hospital.»

Sara Parker åpnet langsomt øynene og så seg forvirret rundt. Hun satt alene i forsetet på en truck som sto stille. Det var fryktelig varmt der inne. Utenfor så hun noen brune og grå bygninger rundt et stort, hvitt telt. Det krydde av folk. Noen i T-skjorter, shorts og flipp-flopper, andre i sykehusklær. En bevegelse rett utenfor fanget oppmerksomheten hennes. Hun gjespet og lente seg over girspaken for å rulle ned vinduet på førersiden.

«Noah?» Stemmen hennes var gruggen etter søvnen da hun ropte på sin beste venn.

Hun pleide ikke å sove midt på dagen, men etter den fem timer lange flyturen fra Chicago, etterfulgt av to timer på humpete veier fra San José, hovedstaden i Costa Rica, var hun utslitt og hadde sovnet som en stein.

«Jeg tror ikke han hørte deg», sa en kvinnestemme fra baksetet.

Stemmen tilhørte Doreen, en hudlege fra Barrington. Og ifølge Doreen selv, var hun også tv-stjerne i realityserien Doctors of Del Ray. Sara ante ingenting om slikt, det ble sjelden tid til å se på tv. Hun hadde hatt mer enn nok med å jobbe ekstra skift på sykehuset i Chicago før hun reiste på ferie hit.

Skjønt ferie og ferie; hun hadde meldt seg frivillig til å jobbe en måned for den veldedige organisasjonen som sykehuset hennes sponset.

Sara kikket på Doreen i bakspeilet mens hun løsnet sikkerhetsbeltet. Kvinnen var ikke akkurat den typen person Sara hadde forventet å se her. Los Cabreras var et avsidesliggende sted så nær grensen til Nicaragua man kunne komme, og feltsykehuset behandlet mange av dem som flyktet fra volden og fattigdommen i Nicaragua.

Hun tvilte på om Doreen med det blekede håret og den perfekte sminken kom til å holde ut særlig lenge. Men det virket i det minste som om hun var i god form, og at de dessuten var på omtrent samme alder. Doreen kanskje noen få år eldre enn Saras førtito.

«Jeg går ut og ser meg litt rundt. Blir du med?» spurte Sara.

«Ja», sa Doreen. «Jeg gleder meg til å sette i gang.»

De gikk rundt trucken. Solen brant mot nakken, og den fuktige luften fikk Saras kastanjebrune hår til å krølle seg mer enn vanlig. Svetten piplet frem på pannen. Like i nærheten av dem, midt i solsteiken, så hun en lang kø av folk som hun antok var pasienter.

Av gammel vane tok hun opp telefonen fra shortslommen og skrev en melding til sønnen Luke.

Fremme i Los Cabreras. Skriver mer senere.

Hun kikket inn i teltet. Det så ut som en ordentlig klinikk der inne. I den borteste enden var to undersøkelsesområder atskilt med en vegg av hvitt lerret, og en lege i hvert av rommene ble assistert av en sykepleier. Nå fikk hun øye på Noah også. Han sto der og snakket med en av de andre legene.

En blanding av spanske og engelske stemmer summet rundt henne, og hun merket fort at hun hadde problemer med oppfatte det som ble sagt på spansk. Hun hadde brukt en app for å lære seg det mest nødvendige, men nå ble hun veldig usikker.

Jeg er nok bare trøtt. Det blir bedre i morgen. Håper jeg.

De hadde bare så vidt rukket å kikke inn i en av de mindre bygningene, som så ut til å være tannlegeområdet, da Noah ropte på dem.

«Kom igjen, mine damer. Vi henter bagasjen i bilen, så kan jeg vise dere hvor dere skal bo.»

Han skyndte seg forbi dem mens han vinket til noen i køen. Noah var åpenbart i sitt rette element her. Sara misunte ham det. Selv hadde hun følt seg ute av synk med livet siden sønnen reiste tilbake til colleget sitt i California for noen måneder siden og hun ble sittende igjen i et tomt rede.

Tomt var stikkordet. Det fantes ikke mye å fylle tiden med når man var enslig mor uten barnet sitt. Derfor hadde hun jobbet ekstra mye og latt kollegaer med familie få mer tid hjemme. Men det var grenser for hvor mye man kunne jobbe, og etter hvert ble hun nødt til å ta ferie og konfrontere ensomheten.

Til å begynne med hadde ferien vært noe nytt og deilig – slippe å stå opp i grålysningen, slippe å bli kalt inn til jobben midt på natten, slippe å bry seg om alt annet enn seg selv.

Det hadde vart i omtrent en uke, så begynte hun å kjede seg. Hun begynte å gruble på hva hun kunne gjøre for å gi noe tilbake. Hva kunne hun bruke den lange erfaringen som sykepleier til? Alle nyhetsinnslagene om gjengvolden og borgerkrigene her nede i Mellom-Amerika, hadde fått henne til å sjekke den veldedige organisasjonen som kollegaen Noah jobbet for. Han hadde sagt opp jobben to år tidligere for å reise hit. Og nå var hun her, klar til å hjelpe.

«Her», sa Noah og løftet ned kofferten hennes fra lasteplanet. «Hva fanken har du tatt med deg?»

«Hva?» Sara myste opp på ham. «Jeg fulgte pakkelisten veldig nøye.»

Noah stønnet. «Selvfølgelig. Jeg hadde glemt hvor pertentlig du er.»

«Jeg er ikke pertentlig», sa Sara og lot som om hun ble støtt. «Ok da, kanskje jeg er det», la hun straks til. «Men det er det som gjør meg til en god sykepleier.»

«Du er en god sykepleier fordi du har et godt hjerte. Du bryr deg om folk.» Han stønnet igjen. «Selv om du er pertentlig.»

«Hold munn.» Sara ventet ved siden av bilen til Doreen hadde fått kofferten sin. Så gikk hun sammen med dem til en annen bygning. Den var i to etasjer og hadde gitter foran alle vinduene og døren.

De kom inn i et rom som lignet et kontor. Vifter surret i alle retninger, og bunker med papirer flagret i brisen. På den borteste veggen hang fotografier og diplomer i lange, perfekte rekker. Dette var noe helt annet enn det hun var vant til fra barneintensivavdelingen i Chicago.

«Du må være Sara Parker», sa en stemme med britisk aksent.

Sara snudde seg og så en lyshåret mann, kanskje i midten av trettiårene, sitte bak et skrivebord. «Jeg er Tristan.» Noahs partner reiste seg og kom bort for å gi Sara en klem. Han luktet deilig, og de blå øynene glitret da han smilte til henne. Sara likte ham umiddelbart. «Veldig hyggelig. Noah har fortalt så mye om deg.»

«Bare pene ting, håper jeg», flirte han. «Og du er like nydelig som Noah har sagt.»

«Unnskyld meg.» De ble avbrutt av en høy, mørk mann. Aksenten hans var vanskelig å plassere. Østeuropeisk, kanskje? tenkte Sara.

Hun gjenkjente ham som en av legene i teltet.

«Doktor Gabriel Novak», sa Tristan og stoppet ham. «Du må hilse på disse to som nettopp har kommet. Dette er sykepleier Sara Parker og dette er doktor Doreen Dubuque, begge to fra Chicago.»

Mannen nikket kort til dem.

«Hyggelig å hilse på deg», sa Sara og rakte frem hånden. «Hvor er du fra?»

«Her og der», svarte han og snudde seg for å gå videre. «Beklager, men jeg er opptatt akkurat nå.»

«Kan du ta med koffertene deres opp i samme slengen?» spurte Tristan.

Legen stoppet med ryggen til dem og sukket høylytt. Et øyeblikk trodde Sara at han kom til å si nei. Ingen av legene hun kjente ville ha nedverdiget seg til å bære kofferter. Men Gabriel Novak overrasket henne med resolutt å gripe tak i begge koffertene og bære dem opp trappen.

Siden Noah hadde det travelt, overlot han nykommerne til partneren sin.

«Noah fortalte at du har tatt en sabbatsperiode på noen måneder», sa Tristan til Sara.

«Ja, jeg prøvde å hvile og slappe av, men det var fryktelig kjedelig. Sønnen min studerer nå, og jeg ville se litt mer av verden før jeg blir for gammel; oppleve noe helt annerledes og kanskje gjøre nytte for meg samtidig.»

«Da har du kommet til rett sted. Vi trenger all den hjelpen vi kan få.»

«Høres bra ut», svarte hun.

«Og hva med deg, doktor Dubuque?» fortsatte Tristan.

«Jeg er også klar for en forandring», sa Doreen og smilte bredt med kritthvite tenner.

Tristan satte seg bak skrivebordet igjen. «Jeg skulle gjerne ha gitt dere en omvisning, men jeg er nødt til å gjøre ferdig papirarbeidet her. Jeg kan vise dere rundt etter middag. Men hvis dere er tørste, står det en vannkjøler på benken, med vann som er trygt å drikke. Og pusse tennene i. Dere skal dele et rom ovenpå – det første til venstre.»

«Takk», smilte Sara og tenkte på hvordan skjebnen hadde ført Noah og Tristan sammen her av alle steder. Det hadde vært kjærlighet ved første blikk, og Noah hadde sagt opp jobben som radiolog på Chicago Memorial og flyttet til Costa Rica for å hjelpe Tristan med å drive feltsykehuset. Noah og Sara hadde holdt kontakten.

Hun og Doreen gikk opp trappen. De fant koffertene sine på avsatsen og trillet dem inn på rommet. Det første Sara la merke til var en rekke fotografier som var klistret opp på veggene. Hjørnene krøllet seg i den fuktige luften.

Hun gikk litt rundt og kikket på alle de smilende ansiktene. Noah og Tristan. Noah omringet av barn med doktor Novak i bakgrunnen.

«Hvilken seng vil du ha?» spurte Doreen.

«Det er det samme for meg.» Sara gikk bort til det lille vinduet og kikket ut. En krumbøyd kvinne gikk akkurat forbi på veien utenfor. Hun bar to livløse kyllinger etter bena; de dinglet frem og tilbake for hvert steg hun tok.

Sara trakk telefonen sin opp av lommen for å sjekke dekningen.

«Den kommer nok ikke til å funke her.» Doktor Novak sto og lente seg mot dørkarmen, uforskammet kjekk i grønne operasjonsklær. En skygge av mørke skjeggstubber dekket kjaken, og det mørke håret var sjarmerende rufsete. Ikke at hun lot det synke inn. Hun var her for å jobbe, ikke for å jakte på menn. Dessuten betydde kjekke menn alltid trøbbel. Det hadde hun fått merke på kroppen med eksmannen sin.

«Tristan burde ha nevnt det, men han blir glemsom når han har det travelt», fortsatte doktor Novak.

«Å.» Hun følte seg med ett litt motløs. Hun hadde snakket med Luke før hun dro fra Chicago, men ikke etter det. Tenk om han trengte henne? Han var voksen nå, men likevel  … «Ok. Takk skal du ha.»

«Er det noen du må ringe til?» spurte han.

«Jeg ville bare si fra til sønnen min at jeg er fremme og i god behold.»

Doktor Novak rynket pannen, men han ble ikke mindre kjekk av den grunn. Det var urettferdig at et menneske kunne være så heldig med genene. «Det er en satellittelefon nede som blir brukt i nødstilfeller.»

«Ok.» Sara vred litt på seg og kjente at hun rødmet. «Dette er ikke et nødstilfelle, bare en bekymret mor.»

Da smilte han, og hun ble helt skjelven. «Bekymrede mødre er alltid nødstilfeller. Bli med meg. Tristan vil sikkert ikke ha noe imot det.»

Da de kom ned, var Tristan borte. Doktor Novak gikk rundt skrivebordet og trakk ut flere skuffer før han fant telefonen. «Du må taste landskoden først», sa han og ga den til henne.

«Takk», svarte Sara, men han var allerede på vei ut. Hun tastet nummeret til sønnen og ventet mens det ringte i den andre enden.

«Det er Luke.»

«Hei, det er mamma.»

«Hei, er du fremme?» spurte han.

Sara fikk tårer i øynene. Det lignet ikke henne, men det var så godt å høre stemmen hans. «Ja. Vi kom frem for en times tid siden.» Sara lente seg mot veggen og lot seg gli ned på gulvet med telefonen presset mot øret. «Men nå lurer jeg på om jeg har gjort noe dumt. Kanskje jeg bør reise hjem. Tenk om noe skjer?»

«Hva snakker du om?» spurte Luke. «Du klarer deg fint. Jeg klarer meg fint. Alle klarer seg fint, mamma.»

Det ble stille mellom dem en kort stund.

«Dette har vi snakket om», fortsatte han. «Du har gjort alt for min skyld. Nå er det din tur til å følge drømmene dine.»

Tidene hadde forandret seg, tenkte Sara. Det virket som om det var i går at hun trøstet ham i vanskelige stunder. Og nå var det omvendt. For en merkelig følelse.

«Men går det greit med studiene? Du fester ikke for mye? Og du bruker kondom? Vær ærlig.»

«Gi deg nå.» Han sukket oppgitt. «Hva med deg? Er det noen kjekke mannlige leger der?»

Sara så for seg doktor Novak, men skjøv tanken vekk.

«Er du der?» spurte Luke da det sprakte på linjen.

«Jeg er her.»

«Jeg må gå nå, mamma. Ha det gøy. Nyt oppholdet og møt nye mennesker. Dette kommer til å bli en enestående opplevelse.»

Luke hadde sikkert rett. Hun var bare ikke særlig flink til å gjøre ting kun for sin egen del. «Ok.»

«Jeg er stolt av deg, mamma. Du kommer ikke til å angre på dette.»

Da det begynte å mørkne, gjorde Gabe seg ferdig med den siste pasienten sin, en liten jente som het Chuly. Moren hadde fått denguefeber, og de hadde gått i to dager gjennom regnskogen for å komme til sykehuset. På veien hadde stakkars lille Chuly falt og brukket armen. Hun hadde fått den spjelket da de kom frem, men morens sykdom hadde blitt prioritert. Kvinnen hadde blødd fra nesen og munnen og besvimt inne på klinikken.

Gabe hadde behandlet henne, så nå fikk hun væske intravenøst og feberen var under kontroll.

«Mamma, mamma!» hylte Chuly, illrød i ansiktet.

Gabe snudde seg vekk for å skjule uttrykket sitt. Han hadde trodd at det kom til å bli lettere med tiden, men det gjorde det ikke.

«Skal jeg finne en seng til henne?» spurte Noah.

«Ja, i nærheten av moren», sa Gabe.

«Men  …»

«Barn må se hva som skjer, de må vite. Jeg tar meg av henne. Gjør klar en seng, du.»

«Greit», sa Noah og gikk. Han var ikke overbevist.

Gabe visste godt at de andre så på ham som ganske uortodoks, men han forsto bedre enn de fleste hva traumer gjorde med et menneske hvis de ble ignorert. Han festet en fatle og la den gipsede armen i den.

«Kom, så går vi til mamma», sa han på spansk og smilte til Chuly.

Jentungen nikket og rakte den friske armen i været som tegn på at hun ville løftes opp.

Han bar henne bort til den andre enden av teltet, til et område som var skjermet ved hjelp av en lerretsduk. «Her er mammaen din. Hun sover nå fordi vi har gitt henne medisin. Hun kan ikke snakke med deg fordi hun har en slange i halsen som hjelper henne med å puste. Men hun kan høre deg, så hun vet at du er her. Hun blir snart bra igjen, Chuly. Du kan sove hos henne i natt. Og du skal ikke bry deg om maskinene. De er her for å hjelpe mammaen din.»

Chuly stirret storøyd på moren og på alle monitorene rundt sengen. Men til slutt kikket hun opp på Gabe og nikket. «Gracias.»

Gabe smilte til henne. «Bare hyggelig.» Han la henne i sengen og bredte teppet over henne. «Det er bare å rope hvis det er noe du trenger. Det kommer til å være noen på den andre siden av forhenget hele natten. De er her for å hjelpe dere.»

Den lille jenta la seg over på siden og så på moren. Så stakk hun noen fingre inn i munnen. Gabe trakk seg langsomt tilbake. Han var sliten og sulten. Magen rumlet, og en titt på klokken viste at han hadde gått glipp av middagen sammen med de andre. Han fikk ta seg en tur inn til den lille landsbyen og få seg noe å spise der. Men først måtte han skifte.

Han skyndte seg ovenpå og tok en rask dusj. Så trakk han på seg ren shorts og T-skjorte og forlot rommet sitt igjen. Men dempede snorkelyder fra det siste rommet før trappen, fikk ham til å stoppe opp.

Vanligvis holdt han seg for seg selv på disse turene. I løpet av de siste tjue årene, hadde han vært på mange slike frivillige oppdrag. Han hadde jobbet sammen med hundrevis av mennesker og behandlet enda flere, men av en eller annen grunn ble han ikke kvitt tanken på denne Sara Parker.

Døren var åpen, og Gabe kikket inn. Hun lå utstrakt i sengen, oppå teppet, med munnen åpen. «Hallo?» sa han forsiktig.

Ikke noe svar.

Han prøvde igjen, litt høyere denne gangen og gikk inn i rommet. «Sara? Er du våken?»

Hun satte seg opp med et rykk, og gned seg i øynene. Det røde håret var utrolig bustete. «Jeg er våken. Jeg er våken.» Hun så seg forvirret rundt som om hun ikke visste hvor hun var.

«Du er i Costa Rica. På Los Cabreras», sa han. «Du har sovet en stund.»

«Hva er klokken?» Den rosa T-skjorten gled opp og blottet en stripe av glatt hud. Gabe visste at han burde snu seg bort, men fikk seg plutselig ikke til å gjøre det.

«Sju. Spiste du middag sammen med de andre?»

Hun rynket pannen. «Nei. Men det går bra. Jeg har noen energibarer i vesken.»

«Det holder ikke», sa Noah ute fra gangen. «Ta henne med deg hvis du skal til Alma’s. Hun trenger skikkelig mat.»

Gabe strøk seg over kjaken og nikket mot trappen. «Det er like greit at du blir med. Nytter ikke å diskutere med ham.»

Tjue minutter senere gikk de bortover en rødaktig grusvei. De tynne, fingerlignende bladene på mangotrærne raslet i brisen fra havet. Det var stille på denne tiden av døgnet, men trafikken ville ta seg opp neste morgen.

Det tok bare noen minutter å gå til det beskjedne spisestedet. Gabe dro ut stolen for Sara og trakk pusten dypt i håp om at lukten av hvitløk og lyden av fresende olje skulle få ham til å slappe av. Det pleide som regel å hjelpe.

Han hadde satt pris på dette stedet siden den første gangen han kom til Los Cabreras som frivillig for tjue år siden. Da hadde han ennå ikke tilpasset seg livet utenfor Kroatia, og han sørget fremdeles over tapet av familien hjemme.

Allerede da hadde innehaveren, en eldre kvinne ved navn Alma, alltid funnet frem en ekstra flaske øl, og plassert den foran ham i bytte mot et smil. Etter det første året begynte han å smile uoppfordret.

Gabe stirret på plakaten på veggen over hodet på Sara, med bilde av Costa Ricas fotballag, La Sele, mens hun så på det slitte spisekartet med de samme tre valgene som kafeen alltid hadde hatt.

«Trenger du hjelp?» spurte han.

«Nei, jeg leser spansk bedre enn jeg snakker.» Hun rødmet litt da hun møtte blikket hans. «Men takk som spør.»

Gabe nikket og rev blikket løs fra de fyldige leppene hennes. Han kremtet forlegent og så ned på spisekartet.

Det ble stille en stund, så spurte Sara: «Hva er dette?» Hun pekte på en av rettene på menyen.

«Det vil du ikke ha.»

«Men hva er det?»

«Marsvin.»

Sara stirret forskrekket på ham. «Marsvin?»

«Ja.»

Hun brast i latter. «Ok, du har rett. Det vil jeg ikke ha.»

«Hvor lærte du spansk?» spurte han for å tenke på noe annet enn sitringen i kroppen.

«På skolen. Men det er tretti år siden, så jeg har glemt mesteparten.»

«Jeg kan garantere at du kommer til å forstå mye mer i løpet av oppholdet.»

Alma kom for å ta imot bestillingene deres. Det brede smilet hennes lyste opp det værbitte ansiktet. Gabe ga henne en klem.

«Hvem er denne pene amerikanske damen?» hvisket hun i øret hans.

Gabe ristet på hodet. Det var derfor han aldri tok med seg frivillige hit. For mange spørsmål. «Sykepleier», sa han kort og kysset Alma på begge kinn. Han lot som om han ikke så det spørrende blikket hennes.

«Enchiladas til meg, por favor.»

Begge så på Sara, som stotret og stammet, men hun klarte til slutt å bestille kyllingsuppe.

«Et godt valg», sa Gabe.

Sara skjulte ansiktet i hendene. «Jeg gremmes.»

«Hvorfor det? Du prøvde i hvert fall.» Uten å tenke strakte han seg over bordet og tok vekk hendene hennes. Stemmen var mild da han klemte lett rundt fingrene. «Mer kan ingen be om.»

Blikkene deres møttes, og Gabe slapp hånden hennes. Han klarte ikke å sitte i ro, så han reiste seg og gikk bak disken. Der tok han ut to ølflasker fra kjøleskapet og ropte mot kjøkkenet: «Dos Imperials.»

Sara så på ham med store øyne da han kom tilbake til bordet. «Kan du gjøre det? Bare ta dem sånn uten videre? Jeg vil helst ikke havne i fengsel her.»

Gabe så på henne over flasketuten. «Har du sittet i fengsel i Costa Rica?»

«Nei.» Hun rødmet kledelig. «Men sønnen min studerer i California, og man hører jo ting.»

«Så han har vært fengslet i Costa Rica.»

«Hva? Nei!» Hun rødmet enda mer. Ansiktsfargen gikk nesten i ett med håret. «Luke ville aldri  … Jeg hørte om det på tv.»

«Jeg tuller med deg, Sara.» Han lo og skjøv den ene flasken nærmere henne. «Vi havner ikke i fengsel. Alma er en venn.»

«Å.» Hun smilte prøvende. «Men kan jeg få en brus i stedet? Jeg tror ikke jeg takler alkohol akkurat nå.»

«Selvfølgelig.» Han satte ølflasken tilbake og tok ut en brusboks fra skapet i stedet.

«Tusen takk, doktor Novak», sa hun da han kom tilbake. «Så hva er den medisinske spesialiteten din?» fortsatte hun da han hadde satt seg igjen.

«Akuttmedisin», svarte han. «Men kall meg Gabe.»

«Liker du det, Gabe?»

Han hadde likt det til å begynne med. Adrenalinrushet, situasjoner der det sto om liv og død. Så ble boligblokken til familien i Vukovar truffet av en bombe, og alt ble forandret. Nå var jobben hans bare noe han gjorde for å hjelpe andre. Det fantes ikke nok øl i hele verden til å drukne en slik smerte. Det var derfor han ikke snakket om det. Med noen. Spesielt ikke med sexy sykepleiere som han nettopp hadde møtt. Så han bare trakk på skuldrene. «Det har sine lyse sider.» Han tok noen slurker av ølen mens Alma kom med maten.

«Hva synes du om aper?» spurte han da de ble alene igjen.

«Aper?» Sara stoppet med skjeen halvveis opp til munnen. Litt av den gylne suppen skvulpet over kantene. «Eh, jeg vet ikke. Jeg har aldri møtt noen.»

Han holdt opp en finger. Så reiste han seg og kom tilbake med en liten krabat i bånd. Edderkoppapen hoppet opp i stolen mellom dem og ble sittende og stirre på Sara.

Sara stirret forbløffet på dyret. «Hva heter han? Er han snill?»

«Don Juan, og ja, han er veldig snill. Trolig for snill.» Gabe holdt frem en finger, og den lille apen grep tak i den som et håndtrykk. Saras henrykte smil fikk pulsen hans til å stige.

«Kan jeg få prøve?» spurte hun. Han nikket, og hun holdt frem pekefingeren. Apen klemte rundt den og benyttet sjansen til å stjele en gulrotbit fra suppebollen hennes. Det sprutet suppe overalt, og Sara fikk en stor flekk på T-skjorten. Men hun bare lo og ga Don Juan flere grønnsaksbiter. Han gomlet dem i seg, og plutselig hoppet han opp i fanget hennes.

Heldiggrisen.

Gabe skulte på dem, men skjøv raskt vekk urovekkende tanker.

Hva faen er galt med deg?

Ganske mye, tenkte han, men ingenting forklarte hvorfor han følte en så umiddelbar og uønsket tiltrekning til en kvinne han nettopp hadde møtt. Han var ikke interessert i forhold eller nære bånd av noe slag. Hadde ikke vært det siden han mistet Marija og den lille sønnen Karlo.

«Hvor har de fått ham fra?» spurte Sara og rykket ham ut av tankene.

«Jeg fant ham da jeg var her i fjor. Noen barn hadde funnet ham i skogen og plaget ham.»

«Å, så fælt», kurret Sara og strøk den lille apen over hodet. «Var de slemme mot deg?»

«Begge bena var brukket, det var derfor det gikk så lett å fange ham. Jeg gipset ham faktisk. Men ikke si noe til Tristan. Han blir forbannet hvis han hører at jeg har brukt klinikken til å behandle en ape.»

Sara så opp fra apen og blunket lurt. «Det kan være hemmeligheten vår.»

Da måltidet var over, ruslet de tilbake til klinikken. Et kor av sikader sang rundt dem, og dempede stemmer lød fra husene langs veien. Gabe klarte ikke la være å sende Sara noen stjålne blikk.

«Takk for middagen», sa hun.

«Bare hyggelig med selskap», svarte Gabe. Og mente det.

Da de nærmet seg porten til klinikken, fikk de øye på en mann som subbet rundt med en nesten tom brennevinsflaske i hånden, mens han snakket med seg selv. Gabes beskytterinstinkt ble straks vekket, og uten å tenke seg la han armen om Saras skuldre og dro henne inntil seg. Fylliken ravet forbi dem.

Mannen var sannsynligvis ingen trussel mot noen andre enn seg selv, men Gabe tok ingen sjanser.

Ikke nå lenger.

Han kjente duften av sjampoen hennes og måtte legge bånd på seg for ikke å trekke den dypt inn.

«Hva skulle det bety?» spurte hun og gned overarmene sine som om hun frøs.

Gabe overhørte spørsmålet og åpnet porten til det inngjerdete området. Han signaliserte at hun skulle gå inn først. «Jeg er bare forsiktig. Du bør forresten bytte til en annen sjampo. Den søte fruktduften tiltrekker seg insekter.»

Ikke særlig romantisk, men det var hele poenget.

Gabe strente mot hovedhuset. Den andre kvinnen som nettopp hadde  kommet, hun med all sminken og det blekede håret, skyndte seg forbi ham. Gabe fortsatte videre, men han hørte at kvinnen snakket til Sara.

«Fint at du kom nå. Jeg trenger noen å snakke med om e-posten jeg fikk angående neste sesong av Doctors of Del Ray  …»

